অৰিন্দম চৌধুৰীৰ “ Discover the Diamond in You ” গ্ৰন্থখনত অভিনেতাজনে এটা পাতনি লিখিছিল। তাৰেই মাজভাগত এই বাক্যটো পঢ়াৰ লগে লগে অতল গভীৰৰ শিপাৰ পৰা অহা এটা তৰংগই যেন মোৰ গোটেই অস্তিত্বৰ গা-গছ জোকাৰি গৈছিল। সেই তৰংগই এটা বাৰ্তা দিছিল যেন— তোমাৰ থাকিবলগীয়া অদমনীয় মানসিক শক্তিত আজি এটা ভাণ্ডাৰ যোগ হৈ গৈছে। সেই দুৰ্দান্ত অভিনেতাজন — যিজনে কোনো কথাৰ অবিহনেই মুখমণ্ডলত ফুটাই তোলা কেইটামান প্ৰতিক্ৰিয়াৰ জৰিয়তেই চৰিত্ৰ একোটাৰ মনৰ ভিতৰৰ সমস্ত সংবেদনশীলতা, দুখ, যাতনা, আনন্দ ইমান নিপুণভাৱে ফুটাই তোলে — তেওঁ নিজৰ জীৱনৰ ঘটনাৰ ক্ষেত্ৰত কেনে প্ৰতিক্ৰিয়া প্ৰকাশ কৰিব তাক লৈ সৰুৰে পৰা আছিল তীব্ৰ কৌতুহল। বিচক্ষণ অভিনেতা হোৱাৰ লগতেই প্ৰচণ্ড ব্যক্তিত্বশীল এই অভিনেতাজনে নিজৰ সমস্যাবোৰ কেনেদৰে গ্ৰহণ কৰে তাক জানিবলৈ পালে আমাৰ নিজৰ কষ্টকৰ মুহূৰ্তবোৰ পাহৰা আৰু জটিল মুহূৰ্তবোৰত হালি নপৰাত বহু সহায়ক হ ’ ব বুলি অনুভৱ কৰি সৰুৰে পৰা বিভিন্ন আলোচনীত তেওঁৰ সক্ষাৎকাৰবোৰ বিচাৰি বিচাৰি পঢ়িছিলোঁ। অৱশ্যে, উপযুক্ত উত্তৰ বিচাৰি পোৱাত কিছু সময় লাগিছিল।